STILLISTISKE VIRKKEMIDLER med opgaver

SAMMENLIGNING

Realplan/målområde og billedplan/kildeområde står klos op ad hinanden, forbundet vha. et sammenligningsled: som, ligesom, lig.

Eks: Solen er som et øje på himlen Sorgen er tung som bly

Skøn som en sønderskudt banegård

Funktion: Etablere sammenhæng. Anskueliggøre. Understrege stemning og følelse. Udtrykke virkeligheds- og livsopfattelse.

METAFOR (ombytning)

Med en metafor afbilder man et genstandsområde på et andet og forstår det ene ved hjælp af det andet: Realplan/målområde erstattes med billedplan/kildeområde. Billedplanet/kildeområdet er et vildfremmed, overraskende ord fra et andet betydningsområde. De to betydningsområder skal have en eller anden form for lighed med hinanden i det sanselige for at metaforen fungerer.

Eks: Solens øje

Sorgens tunge læs

Søvnblå

Han er en svamp

Funktion: Som under sammenligning

BESJÆLING

En særlig type metafor hvor døde ting (genstande, planter, dyr, naturfænomener) beskrives med ord der betegner noget menneskeligt. Noget der normalt ikke kan sanse, får lov til det. Især knyttet til verber og adjektiver.

Eks: Fjorden er blank af lykke

En gysen fór gennem skoven

Kranerne løfter sig spottende mod himlen

Funktion: Stemningsskabende. Kan signalere åndelig sammenhæng hvis naturen besjæles. Kan udtrykke fremmedgørelse hvis tingene besjæles.

PERSONIFIKATION

En særlig type metafor hvor abstrakte begreber (f.eks. død, angst, tid, fædreland) tillægges menneskelige egenskaber.

Eks: Døden med sin istaphånd

Lykken er en blodvarm pige

Funktion: Anskueliggør noget abstrakt. Stemningsskabende. Sanseliggørende.

TRÆNING: Find billederne og tolk dem! Gør notater på papirerne

--------------------------------------------------------------------------------------------------------

1. FIND SAMMENLIGNINGER

**I sommer lå søerne**

I sommer lå søerne som sølvpapir

nu kører busserne, med tændte lygter -

langsomt forbi parkerne

Søren Ulrik Thomsen, City slang, 1981

2. FIND SAMMENLIGNINGER

**Landet Atlantis (uddrag)**

Skøn som en sønderskudt Banegaard er

vor Ungdom, vor Kraft, vore vilde Idéer,

skøn som Revolverens isgrønne Stjerne,

der fødes i Nuet med smældende Véer

paa Ruden i Revolutionens

skingrende Glasklangs-Caféer.

 Tom Kristensen, Fribytterdrømme, 1921

3. FIND SAMMENLIGNINGER

**Barndom (uddrag)**

Som en slikken kat

som en lomme med smuler

som skærmydsler en hed aften

er tankerne om dengang

Min mor sagde -

min far gjorde -

som et par uknappede bukser

gabed den svigtende forstand

Jess Ørnsbo, Digte, 1960

4. FIND METAFORER

Natten er en fugl

den bygger rede

i mit hjerte

 Ragnhild Agger, Dagdigte, 1975

5. FIND METAFORER

Mennesker er huse

med korsruder

Alle er vi

huse i byen

 Ole Sarvig, Jeghuset, 1944

6. FIND METAFORER

Billederne i disse digte

er tørstige dyr

som kommer frem

fra ordenes mørke skovbryn

tøver lidt

så løber de frem for

at drikke

af de to søer, dine øjne

 Eske Mathisen, Epigrammer, 1982

7. FIND BESJÆLINGER

Biens sang,

busken

med det grå øre

lytter.

 Eske Mathiesen, Epigrammer, 1982

FIND BESJÆLINGER

Alle de voksende Skygger

Har vævet sig sammen til en,

Ensom på Himlen lyser

En stjerne saa straalende ren

Skyerne have saa tunge Drømme,

Blomsternes Øjne i Duggraad svømme,

Underligt Aftenvinden

Suser i Linden

 J.P. Jacobsen, Digte og udkast, 1886

Stilistik: Her er eksempler på fire forskellige stiltræk/sproglige billeder.

Hvilket stiltræk indeholder udsagnene under punkt1? Under punkt 2? Under punkt 3? osv. Bemærk

at der kun er ét stiltræk under hvert punkt, men i mange variationer.

1. Hvad er dette for et stiltræk (fra B. Andersen: Udsigt i kiggert) 2,4: en høne … klør sig i

nakken, 3,3: en myre tager mål til en tue, 5,3: en drage har kvaler med snoren,

 (fra Thøger Larsen: Tordenbygen) l.1,2 trygge riger, l.1,4: søer og damme (er) beruset blå,

 l.4,1: døgnfluen aner.., l.4,4. tordenskyens latter, 8,4. lystent ...lynet

2. Hvad er dette for et stiltræk (fra Aarestrup: Gunløde) l.16. hun hersker som fruen,

 (fra Thøger Larsen: Tordenbygen) l.1,3: som saligt-salte blik, l.2,2: som en anden klodes

 bjerge, l.5,3 – l.6,2. som flint og grotter, l.8,1. som fra jordens indre, (fra Rifbjerg:

 Evigheden) 1,4: som blomster, 3,4: som i porcelænet

3. Hvad er dette for et stiltræk (fra Aarestrup: Gunløde) l. 11: de søvnløse nætter,

 2,3-4 lyset lader sig besove, 5,4.

 ærlig dag, 8,3. (….)mæt lykke

4. Hvad er dette for et stiltræk (fra J.P. Jacobsen: Marine) l.1: hårets skyer, l.2: øjnenes

tvillingefyr, l.5. skuldrenes klipper, l.7. dragtens kniplingekyst,

 (fra Thøger Larsen: Tordenbygen) 1,2 kornets riger, 8,3. regnmæt, (Rifbjerg: Evigheden)

 1,5. piletræs-solen

**RIM**

**Rim** er en gentagelse af en sproglyd, en klang.

Den ældre lyrik brugte faste rimskemaer - ikke mindst endelsesrim.

Den moderne bruger stadigvæk rim, blot friere.

Forskellige rimtyper

Endelsesrim: Sidste stavelse eller mere i hver verselinje danner rim-mønstre:

 Parrim: Rim mellem 1. og 2. samt 3. og 4. verselinje. Rimmønsteret bliver: a-a-b-b

 Krydsrim: a-b-a-b

 Klamrerim: a-b-b-a

 Mandligt rim: Når rimordene falder på en trykstærk stavelse: ord, jord, bord

 Kvindeligt rim: Når der falder en tryksvag stavelse efter den stærke: mange, bange, sange

Indrim:

 Allitteration eller stavrim. Rimordene falder midt på linjerne:

 Samme konsonant bruges flere gange: Der skal to til en tynd kop te

 I sommer lå søerne som sølvpapir

 Assonans: Samme vokal bruges flere gange: den hulker og bruser og gurgler

 Klangvirkning:

 Lydgentagelse: Oma Margarine

Find endelsesrimene i dette digt. Hvordan skal systemet skrives op?

MARINE

Frem under Haarets ravnsorte Sky’r

Øjnenes blinkende Tvillingefyr

Straaler og flyr.

Aandedrags-luftninger lune og blide

Henover Skuldrenes Klipper de hvide

Sagtelig glide.

Mens imod Dragtens Kniplingekyst

Svulmende vugges det bølgende Bryst

Skumhvidt, men tyst.

-Ak om der lød dog

Smeltende blød og

Dårende mild,

Hen til sig dragende,

Kærlighedsklagende

Havfruesang!

 J.P. Jacobsen, 1875

Indrim: Undersøg lydverdenen i dette digt - især sidste halvdel.